ถ่านไฟเก่า! “เพชรฆาตอ๊อด” ตั้ง “ไทยทิคเก็ตฯ” ขายตั๋วแทน FSMART
ถ่านไฟเก่า! "เพชรฆาตอ๊อด" ตั้ง " ไทยทิคเก็ตฯ" ขายตั๋วแทน FSMART 
5 ส.ค. 2559

ตามที่ สมาคมกีฬาฟุตบอลแห่งประเทศไทยในพระบรมราชูปถัมภ์ ได้ประกาศเพิกถอนสิทธิ์การเป็นตัวแทนของ บริษัท ฟอร์ท สมาร์ทเซอร์วิส จำกัด (มหาชน) ในการจำหน่ายตั๋วเข้าชมการแข่งขันฟุตบอลโลก 2018 รอบคัดเลือก 12 ทีมสุดท้าย โซนเอเชีย เมื่อวันที่ 1 สิงหาคม 2559 ที่ผ่านมา
คณะกรรมการสมาคมฯ ได้พิจารณาให้ บริษัท ไทยทิคเก็ตเมเจอร์ จำกัดซึ่งเป็นผู้แสดงความประสงค์ยื่นข้อเสนอเข้ามาในรอบแรกและได้รับการพิจารณาเป็นลำดับที่สอง ให้ดำเนินการจำหน่ายตั๋วเข้าชมการแข่งขัน  ฟุตบอลโลก 2018 รอบคัดเลือก 12 ทีมสุดท้าย โซนเอเชีย ซึ่งกำหนดแข่งขันระหว่างวันที่ 1 กันยายน 2559 ถึง วันที่ 5 กันยายน 2560
ทั้งนี้ คณะกรรมการสมาคมฯ ได้มีการหารือแผนงานการจัดจำหน่ายตั๋วกับ บริษัทไทยทิคเก็ตเมเจอร์ จำกัด เตรียมความพร้อมของระบบการจัดจำหน่ายรวมทั้งช่องทางการชำระเงินที่สะดวกสบาย และเป็นที่ยอมรับ สำหรับแฟนบอลชาวไทยทุกคน  โดยแฟนบอลสามารถสั่งจองได้ผ่านช่องทางหลัก คือ ไทยทิคเก็ตเมเจอร์ ทุกสาขา เทสโก้โลตัส โรงหนังเมเจอร์ ซีนีเพล็กซ์ อีจีวี ทุกสาขา และเว็บไซต์ www.thaiticketmajor.com 
โดยสามารถชำระเงินได้หลายช่องทาง ทั้งการชำระเงินผ่านบัตรเครดิต ชำระเงินสด ผ่านทางมือถือ ตู้เอทีเอ็มธนาคารกรุงเทพและธนาคารกสิกรไทย เทสโก้ โลตัสและเทสโก้ โลตัส เอ็กซ์เพรส ไปรษณีย์ไทยซึ่งทางไทยทิคเก็ตเมเจอร์ จะเริ่มจัดจำหน่ายตั๋วทันที ในวันจันทร์ที่ 8 สิงหาคม 2559 ตั้งแต่เวลา 10.00 น. เป็นต้นไป ติดตามรายละเอียดเพิ่มเติมได้ที่ เว็บไซต์ www.thaiticketmajor.com โทรศัพท์ 0-2262-3456
 
ประกาศ ณ วันที่ 5 สิงหาคม พ.ศ. 2559 พลตำรวจเอก ( สมยศ พุ่มพันธุ์ม่วง ) นายกสมาคมกีฬาฟุตบอลแห่งประเทศไทยในพระบรมราชูปถัมภ์
 